stanford-oval/wikipedia huggingface dataset:
บล็อกบัสเตอร์

บทความนี้เกี่ยวกับบริษัท สำหรับคำศัพท์ภาพยนตร์ ดูที่ บล็อกบัสเตอร์ (สื่อบันเทิง)
| --- | --- |

ร้านบล็อกบัสเตอร์ที่เคลอร์มอนต์ รัฐฟลอริดา มองจากCitrus Tower
ประเภท: บริษัทสาขา
การซื้อขาย: NYSE: BBI (1999–2010) แม่แบบ:OTC Expert แม่แบบ:OTC Expert (BB Liquidating Inc.)
ก่อตั้ง: 19 ตุลาคม ค.ศ. 1985 (1985-10-19) แดลลัส รัฐเท็กซัส สหรัฐ
ผู้ก่อตั้ง: เดวิด คุก
เลิกกิจการ: 23 กันยายน ค.ศ. 2010 (2010-09-23) (บริษัทเดิม) พฤศจิกายน 6, 2013; 11 ปีก่อน (2013-11-06) (ส่วนองค์กรของดิช) 12 มกราคม ค.ศ. 2014 (2014-01-12) (ร้านที่ถือครองโดยบริษัท)
สาเหตุ: ล้มละลาย, ชำระบัญชี, จำกัดการใช้ชื่อแบรนด์ในสหรัฐ
ถัดไป: สลิงทีวี ดิชมูฟวีแพ็ก
สำนักงานใหญ่: แดลลัส รัฐเท็กซัส สหรัฐ
จำนวนที่ตั้ง: 1 แห่ง, เบนด์, รัฐออริกอน, สหรัฐ (เอกชนถือครอง, แฟรนไชส์)
บริการ: ให้เช่าวิดีโอ (VHS, Betamax, LaserDisc, DVD, Ultra HD Blu-ray, Blu-ray) วีดิทัศน์ตามคำขอ
รายได้:  3.24 พันล้านดอลลาร์สหรัฐ (2010)
รายได้จากการดำเนินงาน:  −78.8 ล้านดอลลาร์สหรัฐ (2010)
รายได้สุทธิ:  −268 ล้านดอลลาร์สหรัฐ (2010)
สินทรัพย์:  1.183 พันล้านดอลลาร์สหรัฐ (2010)
ส่วนของผู้ถือหุ้น:  −582.3 ล้านดอลลาร์สหรัฐ (2010)
พนักงาน: 84,300 คน (2004) 25,000 คน (2010) 3 คน (2019)
บริษัทแม่: Viacom (1994–2004) ดิชเน็ตเวิร์ก (2011–ปัจจุบัน)
เว็บไซต์: www.blockbuster.com
บล็อกบัสเตอร์ (อังกฤษ: Blockbuster, ชื่อทางการ บริษัท บล็อกบัสเตอร์ จำกัด (Blockbuster LLC)) มีอีกชื่อว่า บล็อกบัสเตอร์วิดีโอ (Blockbuster Video) เป็นบริการให้เช่าวิดีโอสัญชาติสหรัฐ โดยหลักบริการให้เช่าวิดีโอ แต่ภายหลังได้รวมบริการดีวีดีผ่านไปรษณีย์, สตรีมมิง, วีดิทัศน์ตามคำขอ และห้องฉายภาพยนตร์ อดีตดำเนินการภายใต้บริษัท Blockbuster Entertainment, Inc. บริษัทนี้ขยายกิจการในช่วงคริสต์ทศวรรษ 1990 โดยในช่วงสูงสุดใน ค.ศ. 2004 บล็อกบัสเตอร์มีร้านจำหน่ายถึง 9,094 แห่งและพนักงานประมาณ 84,300 คน แบ่งออกเป็นในสหรัฐ 58,500 คน และประเทศอื่น ๆ 25,800 คน
ปัจจัยหลักที่นำไปสู่การเสื่อมถอยของบล็อกบัสเตอร์คือภาวะผู้นำไม่ดีกับผลกระทบจากภาวะเศรษฐกิจถดถอยครั้งใหญ่ ในขณะที่คู่แข่งอย่างเน็ตฟลิกซ์เติบโตมากขึ้น บริษัทเสียรายได้มากสุดในช่วงปลายคริสต์ทศวรรษ 2000 และล้มละลายใน ค.ศ. 2010 ร้านที่เหลือ 1,700 แห่งถูกซื้อกิจการจากผู้ให้โทรทัศน์ผ่านดาวเทียมดิชเน็ตเวิร์กในปีถัดมา และร้านที่บริษัทถือครอง 300 แห่งสุดท้ายปิดตัวลงใน ค.ศ. 2014 ถึงแม้ว่าการสนับสนุนของแบรนด์สิ้นสุดลงแล้ว ทางดิชยังคงเก็บรักษาสัญญาแฟรนไชส์จำนวนเล็กน้อย ทำให้แฟรนไชส์ของเอกชนบางส่วนยังคงเปิดต่อไป ภายหลังมีร้านบางส่วนปิดกิจการ โดยล่าสุดมีร้านที่ปิดกิจการในรัฐเวสเทิร์นออสเตรเลียเมื่อ ค.ศ. 2019 คงเหลือเพียงร้านเดียวที่ยังคงเปิดในชื่อแฟรนไชส์นี้ที่เบนด์ รัฐออริกอน สหรัฐ
แหล่งข้อมูลอื่น

เว็บไซต์ทางการ
| ฐานข้อมูลการควบคุมรายการหลักฐาน  |
| --- | --- |
นานาชาติ:  ISNI  VIAF 
ประจำชาติ:  อิสราเอล  สหรัฐ 
อื่น ๆ:  มิวสิกเบรนซ์ ค่ายเพลง
การประนีประนอมออสเตรีย-ฮังการี ค.ศ. 1867

การแบ่งอาณาเขตระหว่างพื้นที่ภายใต้การดูแลของเวียนนา (ชมพูเข้ม) และพื้นที่ภายใต้การดูแลของบูดาเปสต์ (เขียว) ตามความตกลงทวิราชาธิปไตย Ausgleich ค.ศ. 1867 ซึ่งต่อมาใน ค.ศ. 1878 บอสเนีย-เฮอร์เซโกวีนา (เหลือง) ได้รับการกำหนดเป็นดินแดนใต้การปกครองร่วม
ภาพพระราชพิธีสัตย์สาบานราชาภิเษก ณ เมืองแป็ชต์ บริเวณด้านหน้าโบสถ์อินเนอร์ซิตีแพริช (Inner City Parish Church)
พระราชพิธีราชาภิเษกของพระเจ้าฟรันทซ์ โยเซ็ฟที่ 1 และเอลีซาเบ็ท อมาลี ณ กรุงบูดอ เมื่อวันที่ 8 มิถุนายน ค.ศ. 1867
การประนีประนอมออสเตรีย-ฮังการี ค.ศ. 1867 (เยอรมัน: Ausgleich, ฮังการี: Kiegyezés) เป็นการก่อตั้งระบอบทวิราชาธิปไตยในจักรวรรดิออสเตรีย-ฮังการี ซึ่งเป็นพันธมิตรทางทหารและทางการทูตระหว่างสองรัฐอธิปไตย การประนีประนอมได้ฟื้นฟูอำนาจอธิปไตยและสถานะของราชอาณาจักรฮังการีให้เป็นเหมือนก่อน ค.ศ. 1848 พร้อมทั้งแยกออกและไม่ขึ้นตรงกับจักรวรรดิออสเตรียอีกต่อไป การประนีประนอมได้ยกเลิกระบอบเผด็จการทหารที่ยาวนาน 18 ปี และการปกครองแบบสมบูรณาญาสิทธิ์เหนือฮังการี ซึ่งจักพรรดิฟรันทซ์ โยเซ็ฟทรงสถาปนาขึ้นภายหลังการปฏิวัติฮังการี ค.ศ. 1848 ความตกลงนี้ยังฟื้นฟูบูรณภาพแห่งดินแดนและธรรมนูญฉบับเก่าแก่ของราชอาณาจักรฮังการีอีกด้วย
ผู้นำทางการเมืองของฮังการีมีเป้าประสงค์หลักสองประการในระหว่างการเจรจา ประการแรกคือการมอบสถานะดั้งเดิม (ทั้งทางกฎหมายและการเมือง) ของรัฐฮังการี ซึ่งสูญเสียไปภายหลังการปฏิวัติ อีกประการหนึ่งคือการฟื้นฟูประมวลกฎหมายปฏิรูป (เรียกว่ากฎหมายเดือนเมษายน) ที่ตราขึ้นโดยรัฐสภาปฏิวัติใน ค.ศ. 1848 ซึ่งมีรากฐานจากหลัก 12 ประการ ที่กำหนดสิทธิพลเมืองและทางการเมืองสมัยใหม่ สิทธิทางเศรษฐกิจ และการปฏิรูปสังคมในฮังการี ท้ายที่สุดแล้ว กฎหมายเดือนเมษายนของรัฐสภาปฏิวัติฮังการี (ยกเว้นข้อกฎหมายที่กำหนดจากหลักประการที่ 9 และ 10) จึงได้รับการฟื้นฟูอีกครั้งโดยจักรพรรดิออสเตรีย
ภายใต้สัญญาประนีประนอม ดินแดนของราชวงศ์ฮาพส์บวร์คได้รับการจัดระเบียบเป็นสหภาพที่แท้จริง (real union) ระหว่างจักรวรรดิออสเตรียและราชอาณาจักรฮังการีที่นำโดยพระมหากษัตริย์พระองค์เดียวซึ่งครองราชย์ในฐานะจักรพรรดิออสเตรียและพระมหากษัตริย์ฮังการี รัฐซิสไลทาเนีย (ออสเตรีย) และทรานส์ไลทาเนีย (ฮังการี) ปกครองโดยรัฐสภาและนายกรัฐมนตรีที่แยกออกจากกัน ทั้งสองประเทศดำเนินนโยบายทางการทูตและการป้องกันประเทศเป็นอันหนึ่งอันเดียวกัน โดยพระมหากษัตริย์ทรงมีพระราชอำนาจโดยตรงในการดูแลร่วมระหว่างกระทรวงต่างประเทศและกระทรวงกลาโหม เข่นเดียวกับกระทรวงการคลังที่มีส่วนรับผิดชอบเฉพาะการจัดหาเงินทุนสำหรับกระทรวงร่วมทั้งสอง
ความสัมพันธ์ของฮังการีกับออสเตรียก่อนการปฏิวัติ ค.ศ. 1848 นั้นมีสถานะเป็นรัฐร่วมประมุข ในขณะที่ภายหลังการประนีประนอม สถานะของฮังการีลดลงเป็นเพียงส่วนหนึ่งในสหภาพที่แท้จริง ดังนั้นสังคมฮังการีโดยทั่วไปจึงมองว่าการประนีประนอมเป็นการทรยศต่อผลประโยชน์ที่สำคัญของฮังการีและความสำเร็จของการปฏิรูป ค.ศ. 1848 การประนีประนอมยังคงไม่เป็นที่พอใจของชนฮังการีผู้มีสิทธิเลือกตั้งเท่าใดนัก โดยประชาชนฮังการีโดยทั่วไปไม่สนับสนุนการปกครองของพรรคเสรีนิยมในการเลือกตั้งรัฐสภาฮังการี ด้วยเหตุนี้ การดำรงไว้ซึ่งการเมืองของการประนีประนอมออสเตรีย-ฮังการีส่วนใหญ่จึงเป็นผลมาจากความนิยมของพรรคเสรีนิยมที่ปกครองชนกลุ่มน้อยผู้มีสิทธิเลือกตั้งในราชอาณาจักรฮังการี
จักรพรรดิฟรันทซ์ โยเซ็ฟที่ 1 ทรงกล่าวพระดำรัสไว้ความว่า "มีเพียงพวกเราสามคนที่ทำความตกลงนี้: แดอัก, อ็อนดราชี และตัวข้าพเจ้า"
แหล่งข้อมูลอื่น

Chronology of the Compromise
The Dual Monarchy in Hungary
Nationalism in Hungary
| ฐานข้อมูลการควบคุมรายการหลักฐาน  |
| --- | --- |
นานาชาติ:  FAST 
ประจำชาติ:  ฝรั่งเศส  BnF data  เยอรมนี  อิสราเอล  สหรัฐ  เช็กเกีย 
อื่น ๆ:  IdRef
ชนชาติปกครอง

อาร์ตูร์ เดอ โกบีโน ชนชั้นสูงชาวฝรั่งเศส คือหนึ่งในผู้คิดค้นคนสำคัญของทฤษฎี "ชนชาติอารยัน"
ชนชาติปกครอง (เยอรมัน: Herrenrasse; อังกฤษ: master race) หรือ ชนปกครอง (เยอรมัน: Herrenvolk; อังกฤษ: master people) เป็นคติความเชื่อแบบวิทยาศาสตร์เทียมของระบอบนาซีและนีโอนาซีว่าผู้สืบสายชนชาตินอร์ดิกเป็นชนอารยัน (มาจากคำว่า "อารยะ" ในภาษาสันสกฤต) มีความเหนือกว่าชาวเยอรมันและชาวยุโรปทั่ว ๆ ไป ถือเป็นชนชาติที่อยู่จุดสูงสุดในลำดับชั้นทางเชื้อชาติ ผู้เป็นสมาชิกของชนชาติปกครองถูกระบุว่าเป็น อภิมนุษย์ (Herrenmenschen)
อัลเฟรท โรเซินแบร์ค นักทฤษฎีนาซีเชื่อว่าชนชาตินอร์ดิกเป็นชนชาติผู้สืบเชื้อสายมาจากกลุ่มชนอารยันดั้งเดิม (Proto-Aryans) ซึ่งเชื่อกันว่าเป็นมนุษย์กลุ่มแรกที่ตั้งรกรากในแผ่นดินเยอรมันในยุคก่อนประวัติศาสตร์ และเชื่อถึงขั้นว่ามนุษย์กลุ่มนี้คือชาวทวีปแอตแลนติสที่สาบสูญ พวกนาซีได้ประกาศว่าชนชาตินอร์ดิก (ซึ่งก็คือกลุ่มชนเจอร์แมนิก) หรือบางครั้งก็เรียกว่าชนชาติอารยัน อยู่เหนือกว่าชนชาติชาติอื่น ๆ ในขณะที่ชาวสลาฟตลอดจนชาวยิปซีและชาวยิว ถูกระบุว่าเป็นพวกด้อยพงษ์และมิใช่อารยันที่เรียกว่า "ด้อยมนุษย์" (Untermenschen) ถือเป็นกลุ่มคนที่เป็นอันตรายต่อชนชาติอารยันและเชื้อชาติเยอรมัน
พวกนาซีได้บังคับใช้มาตรการทางกฎหมายในวันที่ 7 เมษายน ค.ศ. 1933 เกี่ยวกับการพิสูจน์อารยัน (Ariernachweis) ซึ่งเป็นเอกสารที่ประชาชนทุกคนในประเทศต้องมีเพื่อแสดงว่าตนเองนั้นผ่าน "การรับรองอารยันเบื้องต้น" (Kleiner Ariernachweis) ซึ่งสามารถได้มาโดยสองวิธีคือการเข้าพิสูจน์ทางการแพทย์หรือโดยการแสดง "หนังสือบรรพชน" (Ahnenpaß) ซึ่งเป็นหนังสือแสดงเทือกเถาเหล่ากอของผู้ถือไปอย่างน้อยถึงรุ่นปู่ย่าตาตาย ว่าในบรรดาพวกเขาไม่มีใครที่เป็นพวกมิใช่อารยัน
ความเชื่อนี้นำมาซึ่งการใช้มาตรการทางสุพันธุศาสตร์ (eugenics) เพื่อรักษาไว้ซึ่งความบริสุทธิ์ของสายเลือดอารยัน มีการตั้งศาลอนามัยวงศ์ตระกูล (Erbgesundheitsgericht) ซึ่งมีอำนาจตัดสินว่าบุคคลคนใดควรจะถูกทำหมันหรือไม่
คดีขอให้ศาลสั่งให้เป็นหญิง

| คดีขอให้ศาลสั่งอนุญาตให้ผู้ร้องถือเพศเป็นหญิง |
| --- | --- |

สาระแห่งคดี
คำร้อง: ผู้ร้องขอให้ศาลสั่งอนุญาตให้ผู้ร้องถือเพศเป็นหญิง
คู่ความ
ผู้ร้อง: ชุมพล ศิลประจำพงษ์
ศาล
ศาล:  ศาลฎีกา
องค์คณะ: ไพศาล สว่างเนตร จังหวัด แสงแข อาจ ปัญญาดิลก
คำพิพากษา
คำพิพากษา: คำพิพากษาศาลฎีกาที่ 157/2524
พิพากษา
" ยกคำร้อง "
ลงวันที่: พ.ศ. 2524
กฎหมาย: ประมวลกฎหมายวิธีพิจารณาความแพ่ง (มาตรา 55 สิทธิฟ้อง)
เว็บไซต์
ดูเบื้องล่าง
"คดีขอให้ศาลสั่งอนุญาตให้ผู้ร้องถือเพศเป็นหญิง" เป็นคดีแพ่งในประเทศไทย โดย ชุมพล ศิลประจำพงษ์ ผู้ร้อง ได้ร้องต่อศาลไทยว่า ตนเป็นชายโดยกำเนิด แต่ได้แปลงเพศเป็นหญิงตามกระบวนการทางวิทยาศาสตร์ครบถ้วนแล้ว ขอให้ศาลสั่งให้ตนเป็นหญิง
คดีนี้ ศาลชั้นต้น ศาลอุทธรณ์ และศาลฎีกา วินิจฉัยว่า เพศตามกฎหมายนั้นถือเอาเพศตามธรรมชาติ ประกอบกับศาลไม่อาจสั่งให้บุคคลกลายเป็นเพศอื่นนอกจากเพศตามธรรมชาติของบุคคลนั้น ๆ ได้ และไม่มีกฎหมายให้อำนาจบุคคลสามารถร้องขอศาลให้เปลี่ยนเพศตนได้ จึงพิพากษายกคำร้อง
กระบวนพิจารณาในศาลล่าง

ชุมพล ศิลประจำพงษ์ ผู้ร้อง ได้ยื่นคำร้องต่อศาลชั้นต้น ว่า
"ผู้ร้องเป็นชายโดยกำเนิด แต่ได้รับการผ่าตัดเปลี่ยนอวัยวะเพศเป็นหญิงแล้ว เพียงแต่ไม่สามารถมีบุตรได้เท่านั้น ผู้ร้องมีความประสงค์จะถือเพศเป็นหญิง แต่เจ้าพนักงานขัดข้องในการแก้หลักฐานในทะเบียนบ้าน บัตรประจำตัวประชาชน และทะเบียนทหาร นอกจากจะได้รับอนุญาตจากศาลก่อน จึงขอให้ศาลสั่งอนุญาตให้ผู้ร้องถือเพศเป็นหญิง"
ศาลชั้นต้นตรวจคำร้อง แล้วมีคำสั่งให้ยกคำร้อง ผู้ร้องจึงอุทธรณ์ ศาลอุทธรณ์พิพากษายืน
กระบวนพิจารณาในศาลฎีกา

ผู้ร้องฎีกา และศาลฎีกาวินิจฉัยว่า
"เพศของบุคคลธรรมดานั้น กฎหมายรับรองและถือเอาตามเพศที่ถือกำเนิดมา และคำว่า 'หญิง' ตาม พจนานุกรมฉบับราชบัณฑิตยสถาน หมายความถึง 'คนที่ออกลูกได้' ผู้ร้องถือกำเนิดมาเป็นชาย ถึงหากจะมีเสรีภาพในร่างกายโดยรับการผ่าตัดเปลี่ยนแปลงอวัยวะเพศเป็นอวัยวะเพศของหญิงแล้วก็ตาม แต่ผู้ร้องก็รับอยู่ว่าไม่สามารถมีบุตรได้ ฉะนั้น โดยธรรมชาติและตามที่กฎหมายรับรอง ผู้ร้องยังคงเป็นเพศชายอยู่ และไม่มีกฎหมายรับรองให้สิทธิผู้ร้องขอเปลี่ยนแปลงเพศที่ถือกำเนิดมาได้ ทั้งมิใช่กรณีที่ผู้ร้องจะต้องใช้สิทธิทางศาลตามกฎหมาย"
ที่สุด ศาลฎีกาพิพากษายืน
ผลพวง > คำสั่งทางปกครองเกี่ยวกับการรับรองเพศ

ภายหลังมีคำพิพากษาศาลฎีกาที่ 157/2524 กรมการปกครองได้มีหนังสือเวียนแจ้งให้เจ้าพนักงานถือเป็นแนวปฏิบัติว่า ถ้ามีบุคคลซึ่งโดยกำเนิดมีเพศหนึ่ง มาร้องขอเปลี่ยนคำนำหน้าชื่อตามกฎหมายเป็นสำหรับอีกเพศหนึ่ง ให้บอกปัด โดยให้ยึดตามคำพิพากษาดังกล่าวว่า เพศของบุคคลให้ถือตามธรรมชาติที่ให้กำเนิด มิใช่โดยสภาพ
ต่อมา เมื่อมีการตรา พระราชบัญญัติวิธีปฏิบัติราชการทางปกครอง พ.ศ. 2539 แล้ว หนังสือเวียนข้างต้นจัดเป็นคำสั่งทางปกครอง (อังกฤษ: administrative act) ประเภทหนึ่ง และอยู่ในอำนาจของศาลปกครอง ซึ่งจัดตั้งขึ้นตาม พระราชบัญญัติจัดตั้งศาลปกครองและวิธีพิจารณาคดีปกครอง พ.ศ. 2542 สำหรับจะวินิจฉัยว่า คำสั่งทางปกครองดังกล่าว ขัดหรือแย้งกับรัฐธรรมนูญแห่งราชอาณาจักรไทย ฉบับปัจจุบัน ที่ห้ามเลือกปฏิบัติโดยเหตุแห่งเพศ หรือไม่ แต่ยังไม่มีผู้ร้องขอให้ศาลปกครองวินิจฉัยเช่นนี้
ผลพวง > การร่างรัฐธรรมนูญให้รับรอง "ความหลากหลายทางเพศ"

ดูเพิ่ม: การยกร่างรัฐธรรมนูญแห่งราชอาณาจักรไทย พุทธศักราช 2550 และ สิทธิของกลุ่มบุคคลที่มีความหลากหลายทางเพศในประเทศไทย
ผลพวง > การร่างรัฐธรรมนูญให้รับรอง "ความหลากหลายทางเพศ" > การเสนอญัตติ

หลังจากที่คณะปฏิรูปการปกครองในระบอบประชาธิปไตยอันมีพระมหากษัตริย์ทรงเป็นประมุขได้ยึดอำนาจการปกครอง ใน พ.ศ. 2549 และสั่งให้รัฐธรรมนูญแห่งราชอาณาจักรไทย พุทธศักราช 2540 สิ้นสุดลง ในการพิจารณายกร่างรัฐธรรมนูญฉบับใหม่ สภาร่างรัฐธรรมนูญ (สสร.) ก็ได้อภิปรายอย่างกว้างขวางในอันที่จะบัญญัติ มาตรา 30 แห่งรัฐธรรมนูญฉบับใหม่ เก็บถาวร 2011-03-15 ที่ เวย์แบ็กแมชชีน ซึ่งว่าด้วยการเลือกปฏิบัติอย่างไม่เป็นธรรมเพราะเหตุแห่งเหล่ากำเนิด ชาติ เชื้อ เพศ ภาษา วัฒนธรรม ฯลฯ นั้น ให้รับรอง "ความหลากหลายทางเพศ"  โดย นที ธีระโรจนพงษ์ หัวหน้าแกนนำองค์กรกลุ่มหลากหลายทางเพศ ได้เสนอให้เพิ่มคำว่า "บุคคลที่มีความหลากหลายทางเพศ" เข้าไปในมาตราดังกล่าว เขากล่าวว่า
"ที่ผ่านมา เคยมีการจำกัดความของพวกเราว่า 'เพศที่สาม' ซึ่งก็บอกไม่ได้ชัดเจน เพราะมีทั้งกะเทย เกย์ ตุ๊ด ทอม ดี้ ซึ่งมันกว้างมาก จะรวมทั้งหมดให้เป็น 'เพศที่สาม' ก็คงจะขัดแย้งกัน เพราะต่างคนต่างไม่เหมือนกัน หรือจะใช้คำว่า 'เพศสภาพ' คือ มองตามรูปแบบของเรา อันนี้ยิ่งไม่ตรงกันไปใหญ่ อย่างกะเทยแปลงเพศก็รับได้ แต่พวกทอม หรือเกย์เพศเรา ก็ต้องเป็นไปตามรูปร่างทั้ง ๆ ที่อารมณ์และจิตใจภายในไม่ได้เป็น เรื่องนี้ถกเถียงกันมานานมาก จนมาลงที่คำว่า 'กลุ่มบุคคลที่มีความหลากหลายทางเพศ'
"ในที่ประชุม สสร. ครั้งที่ผ่านมาที่มีการพิจารณามาตรา 30 นี้ บางส่วนเห็นด้วย บางส่วนไม่เห็นด้วย และสรุปว่าคำที่เสนอไปนั้นยังไม่เหมาะสม...ให้ไปหาคำที่เหมาะสมใหม่มาแทน ทางกลุ่มองค์กร ก็ได้มีการพูดคุยกัน และได้ปรึกษากับคณะทำงาน รวมทั้งนักวิชาการ จึงอยากจะเสนอคำว่า 'อัตลักษณ์ทางเพศ' หรือ 'sexual identity' ซึ่งจะหมายรวม คือ กลุ่มรสนิยมทางเพศที่ไม่ตรงตามการกำเนิด คำนี้ทางองค์กรเรามองว่าเหมาะสมที่สุดแล้ว ทั้งรูปแบบภาษา ความสละสลวย และไม่ล่อแหลมแต่อย่างใด ก็อยากให้ สสร. ลองพิจารณากันดูใหม่ ปัญหาอย่างที่ผ่านมาจะได้หมดไป และถือว่าเป็นการทำให้ทุกคนได้สิทธิขั้นพื้นฐานกันอย่างเท่าเทียมกัน"
ผลพวง > การร่างรัฐธรรมนูญให้รับรอง "ความหลากหลายทางเพศ" > การอภิปราย และลงมติ

ในการประชุม สสร. ครั้งที่ 22/2550 วันจันทร์ที่ 11 มิถุนายน 2550 ณ อาคารรัฐสภา ได้มีการอภิปรายเรื่องดังกล่าว ใช้เวลากว่าสองชั่วโมง โดย สวิง ตันอุด สมาชิก สสร. กล่าวว่า
"...ตอนนี้เราก็มีอยู่ประมาณห้าหกล้านคนที่อยู่ในลักษณะที่มีความหลากหลายทางเพศ ที่ผ่านมา ข้อจำกัดในเรื่องเกี่ยวกับการตีความหมายเรื่องเพศเราแคบเกินไป เราดูเฉพาะเรื่องเกี่ยวกับสรีระ หรือดูเพียงแค่เครื่องเพศว่า เขาเป็นเพศอะไร แต่สรีระเป็นเครื่องที่บ่งบอกไม่ได้นะครับว่าเขามีจิตใจเป็นเพศอะไร ดังนั้น เราก็จะเห็นเรื่องนี้อยู่โดยทั่วไป คนที่มีความสามารถในทางสังคม คนที่เป็นผู้นำประเทศ คนที่ตัดสินในทางนโยบาย หลายคนก็อยู่ในสภาพอย่างนี้ ความเป็นจริงนี่เกิดขึ้นแล้วในเรื่องนี้ แต่ยังไม่มีกฎหมายใดที่รับรองเรื่องต่าง ๆ เหล่านี้ ผมคิดว่า อันนี้จะเป็นช่วงจังหวะที่สำคัญในการที่เราจะต้องบัญญัติเรื่องนี้ลงไป เพื่อที่จะทำให้เกิดความเสมอภาค เพื่อที่จะคุ้มครองสิทธิของประชาชน..."
ขณะที่ สุพจน์ ไข่มุกด์ สมาชิก สสร. เห็นว่า
"...ด้วยความเห็นใจนะครับ แต่ว่าความเห็นใจนั้น คงจะมาเปลี่ยนแปลงหลักการคงไม่ได้นะครับ...ศักดิ์ศรีความเป็นมนุษย์ที่เกิดมา ชายก็คือชาย หญิงก็คือหญิง...ผมถือว่า เป็นหลักการสากล...วรรคที่สองของมาตรา 30 บอกว่า ชายและหญิงมีสิทธิเท่าเทียมกัน อันนี้มันก็ล็อกในตัวมันเองนะครับว่า รัฐธรรมนูญฉบับนี้...ระบุไว้มีสองเพศเท่านั้นเอง คือ ชาย และหญิง เพราะฉะนั้นความหลากหลายทางเพศที่ใส่เข้ามา ถ้าหมายถึงเพศที่สามแล้ว มันก็คงจะติดนี่อยู่...[ส่วน] ทางด้านกฎหมาย คือว่า ปัญหาถ้าว่ามีเพศเพิ่มขึ้นจากชายและหญิงเป็นเพศที่สาม กฎหมายต่าง ๆ คงจะอลวนกันหมดเลย เพราะว่าจะต้องมีการแก้กฎหมาย...มันจะเกิดความโกลาหลแค่ไหน ในเรื่องของกฎหมายแพ่ง กฎหมายครอบครัวต่าง ๆ..."
และ ชูชัย ศุภวงศ์ สมาชิก สสร. กล่าวว่า "...อันนี้เป็นอคติที่เป็นตราบาปอย่างยิ่งในสังคม..."
ที่สุด จากสมาชิก สสร. หนึ่งร้อยคน ห้าสิบสี่เสียงเห็นว่าไม่ควรเพิ่มถ้อยคำ "อัตลักษณ์ทางเพศ" หรือทำนองเดียวกันเข้าไปในรัฐธรรมนูญ ส่วนยี่สิบสามเสียงเห็นควรให้เพิ่ม และอีกสองเสียงงดออกเสียง โดย วัชรินทร์ สังสีแก้ว อัยการประจำกรม แสดงความคิดเห็นว่า
"...ในอนาคตก็คงต้องฝาก ส.ส. ส.ว. และรัฐบาล ได้หันมามอง...ด้วย เพื่อที่จะได้ปฏิบัติต่อผู้ผ่าตัดแปลงเพศอย่างสมศักดิ์ศรีความเป็นมนุษย์ รวมถึงการดำเนินกระบวนพิจารณาทางอาญา อาทิ การจับกุม การสอบสวน การจำคุกตามลักษณะทางสมองและความเป็นจริงที่ปรากฏ ทั้งจะได้ชื่อว่าเป็นประเทศพัฒนาแล้วกับเขาบ้าง"
คดีลักษณะเดียวกัน

ในสหราชอาณาจักร ศาลอุทธรณ์แห่งอังกฤษและเวลส์ [en] มีคำพิพากษาใน คดีระหว่างคอร์เบต กับคอร์เบต [en] ว่าเพศของบุคคลต้องพิจารณาจากโครโมโซม (อังกฤษ: chromosome), ต่อมบ่งเพศ (อังกฤษ: gonad) และอวัยวะสืบพันธุ์ (อังกฤษ: genital organ) จึงไม่ยอมรับสถานะของผู้ได้รับการผ่าตัดแปลงเพศ ผู้ผ่าตัดแปลงเพศจึงฟ้องสหราชอาณาจักรเป็นคดีต่อศาลสิทธิมนุษยชนแห่งยุโรป [en] หลายครั้ง เพื่อบังคับให้สหราชอาณาจักรยอมรับสถานะของพวกตน ซึ่งสหราชอาณาจักรก็แพ้คดีทุกครั้ง เช่นใน คดีระหว่างกูดวิน กับสหราชอาณาจักร [en] ที่สุดใน พ.ศ. 2547 รัฐสภาสหราชอาณาจักรจึงตราพระราชบัญญัติรับรองเพศ ค.ศ. 2004 [en] ขึ้น
เชิงอรรถ

↑  วัชรินทร์ สังสีแก้ว, 2549 : 95-104.
↑  ราชกิจจานุเบกษา, 2539 : ออนไลน์.
↑  ราชกิจจานุเบกษา, 2542 : ออนไลน์.
↑  ในมุมมองของภาคประชาสังคม ป พ.ศ. 2552, ม.ป.ป. : ออนไลน์.
↑  ทางเลือกเสมอภาคเพศที่ 3 ยังอยู่ห่างไกล, 2550 : ออนไลน์.
↑  รายงานการประชุมสภาร่างรัฐธรรมนูญ ครั้งที่ 22/2550 วันจันทร์ที่ 11 มิถุนายน 2550, 2550 : 184.
↑  รายงานการประชุมสภาร่างรัฐธรรมนูญ ครั้งที่ 22/2550 วันจันทร์ที่ 11 มิถุนายน 2550, 2550 : 193.
↑  รายงานการประชุมสภาร่างรัฐธรรมนูญ ครั้งที่ 22/2550 วันจันทร์ที่ 11 มิถุนายน 2550, 2550 : 203.
↑  เพศที่ 3 สลดใจ ไร้สิทธิเช่นเดิม, 2550 : ออนไลน์.
1 2  วัชรินทร์ สังสีแก้ว, 2548 : ออนไลน์.
ดูเพิ่ม

คำพิพากษาศาลฎีกาที่ 157/2524 — ฉบับย่อ เก็บถาวร 2010-01-14 ที่ เวย์แบ็กแมชชีน | ฉบับเต็ม
รายงานการประชุมสภาร่างรัฐธรรมนูญ ครั้งที่ 22/2550 วันจันทร์ที่ 11 มิถุนายน 2550[ลิงก์เสีย]
ดอลบี

ตราสัญลักษณ์ดอลบี
ดอลบีแลบอราทอรีส์ (อังกฤษ: Dolby Laboratories) เป็นชื่อบริษัททางด้านระบบเสียง
ประวัติ

ดอลบี ก่อตั้งขึ้นโดย เรย์ ดอลบี ที่ประเทศอังกฤษ ในปี ค.ศ. 1965 และย้ายไปที่สหรัฐอเมริกา ในปี ค.ศ. 1976 โดยได้คิดค้นผลิตภัณฑ์ระบบเสียงชนิดแรกคือ ดอลบี นอยซ์รีดักชัน เป็นระบบเสียงง่ายๆ
ต่อมาในปี ค.ศ. 1975 ดอลบีได้คิดค้น ดอลบี สเตอริโอ ซึ่งเป็นระบบที่จะใช้ในภาพยนตร์แทบทุกเรื่องก็ว่าได้ และโรงภาพยนตร์ แทบ 6,000 โรงทั่วโลกก็ใช้ระบบนี้ ภาพยนตร์เรื่องแรกที่ใช้ระบบดอลบี สเตอริโอ คือเรื่อง สตาร์ วอร์ส [ต้องการอ้างอิง]
ค.ศ. 1992 ดอลบีได้คิดค้น ดอลบี ดิจิทัล (สมัยนั้นเรียกว่า ดอลบี สเตอริโอดิจิทัล) ซึ่งภาพยนตร์เรื่องแรกที่ใช้ระบบนี้คือเรื่อง แบทแมน รีเทิร์นส์ [ต้องการอ้างอิง]
ระบบเสียงต่างๆ ของดอลบี

ดอลบี เอ/บี/ซี/เอส-ไทพ์ เอ็นอาร์ : นิยมใช้กับเทปคาสเซ็ท
ดอลบี อนาล็อกเอสอาร์ : เป็นระบบเสียงที่ไฮเทคที่สุดในสมัยนั้น คิดค้นในปี ค.ศ. 1986
ดอลบี ดิจิทัล : เป็นระบบเสียงที่ไฮเทคอย่างมาก เพราะสามารถได้ยินเสียงทั้ง 6 จุด คิดค้นในปี ค.ศ. 1992
ดอลบี โพรลอจิก
ดอลบี สเตริโอ : เป็นระบบเสียงที่นิยมใช้กับภาพยนตร์ทั่วโลก
แหล่งข้อมูลอื่น

เว็บไซต์บริษัทดอลบี (อังกฤษ)
วัดปลดสัตว์

| วัดปลดสัตว์ |
| --- | --- |

ชื่อสามัญ: วัดปลดสัตว์, วัดสะแก, วัดดำรงค์ธรรม
ที่ตั้ง: ตำบลบ้านแห อำเภอเมืองอ่างทอง จังหวัดอ่างทอง
ประเภท: วัดราษฎร์
นิกาย: ธรรมยุติกนิกาย
 สถานีย่อยพระพุทธศาสนา
วัดปลดสัตว์ เป็นวัดราษฎร์สังกัดคณะสงฆ์ฝ่ายธรรมยุติกนิกาย ตั้งในตำบลบ้านแห อำเภอเมืองอ่างทอง จังหวัดอ่างทอง
วัดปลดสัตว์ เดิมมีชื่อว่า วัดสะแก ในอดีตเคยเป็นวัดร้าง จนในสมัยพระบาทสมเด็จพระจอมเกล้าเจ้าอยู่หัว ประมาณ พ.ศ. 2400 ได้เริ่มมีการบูรณะขึ้นใหม่  โดยขุนธรรมการ (ทองคำ) ทำการบูรณะปฏิสังขรณ์ให้เป็นวัดมีพระสงฆ์ มีนามใหม่ว่า วัดดำรงค์ธรรม ครั้นสมเด็จพระมหาสมณเจ้า กรมพระยาวชิรญาณวโรรสได้เสด็จตรวจการคณะสงฆ์และที่พักที่วัดนี้ ทรงปรารภว่า วัดตั้งอยู่ที่บ้านแห ควรจะชื่อว่า "วัดปลดสัตว์" หมายถึงการปลดสัตว์ออกจากแห จึงได้เปลี่ยนนามวัดนับจากนั้น เป็นวัดที่ได้รับพระราชทานวิสุงคามสีมาแห่งแรกของจังหวัดอ่างทองฝ่ายธรรมยุติกนิกาย เมื่อวันที่ 20 กุมภาพันธ์ พ.ศ. 2427
ภายในวัดมีถูปาคารเจดีย์ซึ่งสร้างมาตั้งแต่การสร้างอุโบสถวัดปลดสัตว์หลังเก่า ในรัชสมัยพระบาทสมเด็จพระจอมเกล้าเจ้าอยู่หัว (รัชกาลที่ 4) มีลักษณะเป็นเจดีย์ทรงสูงยอดเข้าหากันสูง 7 ชั้น ฐานกว้างด้านละ 7 เมตร 7 เซนติเมตร และหันหน้าออกทางด้านทิศตะวันออก สร้างตามอย่างเจดีย์พุทธคยา มีทั้งหมด 6 ชั้น เปรียบดังสวรรค์ทั้งหกและมีเจดีย์ประดิษฐานอยู่ด้านบนสุด เปรียบดังพระเจดีย์เกตุแก้วจุฬามณี
วัดปทุมวงษาวาส

| วัดปทุมวงษาวาส |
| --- | --- |


ชื่อสามัญ: วัดปทุมวงษาวาส, วัดบ้านใหม่
ที่ตั้ง: ตำบลเกาะหวาย อำเภอปากพลี จังหวัดนครนายก
ประเภท: วัดราษฎร์
นิกาย: มหานิกาย
 สถานีย่อยพระพุทธศาสนา
วัดปทุมวงษาวาส เป็นวัดราษฎร์สังกัดคณะสงฆ์ฝ่ายมหานิกาย ตั้งอยู่ในตำบลเกาะหวาย อำเภอปากพลี จังหวัดนครนายก ที่ดินตั้งวัดมีเนื้อที่ 8 ไร่ 2 งาน 55 ตารางวา เป็นวัดเก่าแก่คู่ชุมชนไทพวน
วัดปทุมวงษาวาส เดิมชื่อ วัดบ้านใหม่ ผู้สร้างคือนายอุทุมและนายจันทุมมา แต่ไม่ปรากฏหลักฐานว่าสร้างขึ้นในปีใด สำนักงานพระพุทธศาสนาแห่งชาติระบุว่าตั้งวัดเมื่อ พ.ศ. 2380 และได้รับพระราชทานวิสุงคามสีมา เมื่อ พ.ศ. 2438 เขตวิสุงคามสีมา กว้าง 13.35 เมตร ยาว 30.60 เมตร ตรงกับสมัยพระจุลเป็นเจ้าอาวาส ซึ่งได้นำชาวบ้านสร้างอุโบสถ เป็นไม้แก่นทั้งหลัง เปลี่ยนชื่อมาเป็น "วัดปทุมวงษาวาส" เมื่อ พ.ศ. 2521
ภายในวัดมีสถูปกุสาวดีจำลองแบบอินเดีย ประดิษฐานพระบรมสารีริกธาตุของพระพุทธเจ้า 28 พระองค์ ในสถูปมีเสาอโศกจำลองทำจากหินหยกรูปแบบอินเดีย วัดยังมีพิพิธภัณฑ์ท้องถิ่นไทยพวน จัดแสดงข้าวของเครื่องใช้ของชาวไทพวน มีการรวมกลุ่มชาวบ้านทอผ้าและจัดจำหน่ายผ้าทอไทพวน ซึ่งทำจากไหมประดิษฐ์ โทเรใยสังเคราะห์
กติกาฟุตบอล

กติกาฟุตบอล (อังกฤษ: Laws of the Game) เป็นกฎและกติกาฟุตบอลสากลที่กำหนดโดยคณะกรรมการสมาคมฟุตบอลระหว่างประเทศ (ไอเอฟเอบี) ซึ่งมีสมาชิกประกอบด้วยสมาคมฟุตบอล สมาคมฟุตบอลเวลส์ สมาคมฟุตบอลสกอตแลนด์ สมาคมฟุตบอลไอริช และสหพันธ์ฟุตบอลระหว่างประเทศ (ฟีฟ่า) ในปัจจุบันมีทั้งหมด 17 ข้อ
กฎข้อที่ 1: สนามฟุตบอล

สนาม เป็นสนามหญ้ารูปสี่เหลี่ยมผืนผ้า ความกว้างต่ำสุด 50 หลา สูงสุด 100 หลา ความยาวต่ำสุด 100 หลา สูงสุด 130 หลา
เครื่องหมายในสนาม เกิดจากเส้นต่าง ๆ โดยในแต่ละเส้นจะมีความกว้างไม่เกิน 5 นิ้ว ทำเป็นสัญลักษณ์ในสนาม ได้แก่
เส้นเขตสนาม อยู่รอบเขตสนาม ส่วนที่สั้นเรียก เส้นประตู ส่วนที่ยาวเรียก เส้นข้าง
เส้นแบ่งเขตแดน แบ่งสนามตามขวางเป็น 2 ส่วนเท่า ๆ กัน
จุดกึ่งกลางสนาม อยู่กึ่งกลางเส้นแบ่งเขตแดน มีวงกลมรัศมี 10 หลาล้อมรอบจุดไว้
เส้นประตู เชื่อมระหว่างโคนเสาประตูทั้ง 2 ฝั่ง
เขตประตู คือพื้นที่ที่เกิดจากการลากเส้นจากเสาประตูทั้ง 2 ฝั่งตั้งฉากกับเส้นประตู เข้าหาสนามยาว 6 หลา แล้วเชื่อมด้วยเส้นตรง
เขตโทษ คือพื้นที่ที่เกิดจากการลากเส้นจากเสาประตูทั้ง 2 ฝั่งขนานกับเส้นประตู ออกจากประตูยาว 16.5 เมตร แล้วลากเส้นตั้งฉากกับเส้นประตู เข้าหาสนามยาว 16.5 เมตร แล้วเชื่อมด้วยเส้นตรง
จุดโทษ อยู่ในเขตโทษ ห่างจากเสาประตู 12 หลา มีการเขียนส่วนโค้งนอกเขตโทษ รัศมีห่างจากจุดโทษ 10 หลา
ประตู มีสีขาว ระยะห่างระหว่างเสาประตู 8 หลา คานสูงจากพื้น 8 ฟุต มีการติดตาข่ายรองรับลูก
มุมธง อยู่ทั้ง 4 มุมของสนาม รัศมี 1 หลา
เสาธง เป็นจุดศูนย์กลางของมุมธง ไว้แสดงเขตในการเตะมุม สูงไม่น้อยกว่า 1.5 เมตร ยอดไม่แหลม ผูกธงไว้ที่ยอด
กฎข้อที่ 2: ลูกฟุตบอล

เป็นทรงกลม ทำจากหนัง หรือวัสดุอื่น ๆ มีความยืดหยุ่น ตามความเหมาะสมที่ไม่เป็นอันตรายต่อผู้เล่น เป็นฟุตบอลเบอร์ 5 มีเส้นรอบวงประมาณ 68-70 เซนติเมตร น้ำหนักประมาณ 410-450 กรัม
กฎข้อที่ 3: จำนวนผู้เล่น

จำนวนผู้เล่นแต่ละทีม ลงได้สูงสุด 11 คน หนึ่งในนั้นเป็นผู้รักษาประตู และแต่ละทีมประกอบด้วยผู้เล่นตัวจริงและตัวสำรอง ผู้เล่นตัวจริงจะเป็นผู้เล่นชุดแรกที่ลงสนาม ส่วนผู้เล่นตัวสำรองมีไว้เพื่อสับเปลี่ยนกับผู้เล่นตัวจริงในกรณีที่ผู้เล่นตัวจริงไม่สามารถเล่นได้หรือกรณีอื่น ๆ ตามความเหมาะสมหรือตามแต่ดุลยพินิจของผู้จัดการทีม (โดยการแข่งขันเพื่อจุดประสงค์ในการคว้าแชมป์จะเปลี่ยนได้ 3 คนเท่านั้น และเมื่อ 18 มีนาคม 2559 ที่ผ่านมา ฟีฟ่ามีมติเห็นชอบให้เปลี่ยนตัวสำรองคนที่ 4 ได้ในช่วงต่อเวลาพิเศษ แต่ถ้าเป็นการแข่งขันกระชับมิตรหรือเฉลิมฉลองสร้างความสัมพันธ์จะมีการเปลี่ยนตัวไม่จำกัด) ผู้เล่นตัวจริงที่ลงสนามต้องมีไม่ต่ำกว่า 7 คน และไม่เกิน 11 คน และหนึ่งในนั้นจะต้องมีผู้เล่นตำแหน่งผู้รักษาประตู 1 คน, ตัวสำรองสามารถมีได้ไม่เกิน 7 คน ถ้าเป็นการแข่งทั่วไป หรือเชื่อมความสัมพันธ์ สามารถกำหนดจำนวนตัวสำรองได้ โดยต้องแจ้งให้กรรมการทราบก่อนการแข่งขัน
กฎข้อที่ 4: อุปกรณ์การเล่น

ลูกฟุตบอล (ตามกฎข้อ 2) ใช้สำหรับเล่น 1 ลูก และ เครื่องแบบของนักกีฬา ทีมทั้ง 2 ทีมที่ลงแข่งขัน สมาชิกทุกคนในทีมยกเว้นผู้รักษาประตูจะต้องใส่ชุดแข่งขันสีเดียวกัน และทั้ง 2 ทีมจะต้องใส่ชุดแข่งที่มีสีตัดกันอย่างชัดเจน จะใส่ชุดที่มีโทนสีคล้ายกันไม่ได้ (เช่น ทีมหนึ่งใส่ชุดแข่งสีขาว อีกทีมหนึ่งใส่ชุดแข่งสีเหลือง) ผู้รักษาประตูจะต้องใส่ชุดแข่งที่มีสีไม่ซ้ำกับผู้เล่นทั้ง 2 ทีม และนักกีฬาที่ทำการแข่งขันจะต้องใส่รองเท้า (ในปัจจุบันไม่อนุญาตให้นักกีฬาใช้เท้าเปล่าในการเล่น)